<classify> POLISI mkoani Shinyanga inamshikilia mkazi wa Ngokolo, Manispaa ya Shinyanga, Sheliku Sweya 45, kwa tuhuma ya kujifanya Ofisa Usalama wa Taifa na kumuomba rushwa ya ngono Mganga Mfawidhi wa Hospitali ya Rufaa ya Mkoa wa Shinyanga, Dk Rose Malisa.Pia mtuhumiwa huyo anadaiwa kumuahidi daktari huyo kumuondolea mkopo wa Sh milioni 40 anaodaiwa na taasisi ya afya alioukopa akiwa katika masomo ya udaktari bingwa wa magonjwa ya wanawake.Kamanda wa Polisi wa Mkoa, Debora Magiligimba, jana alithibitisha kushikiliwa kwa mtuhumiwa huyo, akisema anatuhumiwa pia kufanya utapeli kwa daktari mwingine, Geoffrey Mboye, aliyetoa kiasi cha Sh 300,000 kwa ahadi ya kumhamisha kutoka mkoani Shinyanga kwenda Dodoma.Alisema mtuhumiwa huyo pia anatuhumiwa kumuahidi mganga mfawidhi huyo wa kumkoa kumtatulia changamoto zilizopo katika hospitali hiyo na kumpatia vifaa tiba na kumuongezea watumishi.Daktari alimtilia mashaka mtuhumiwa na kushirikiana na Jeshi la Polisi kwa kuweka mtego uliofanikisha kukamatwa, amesema Kamanda Magiligimba.Alisema uchunguzi wa awali umebaini, mtuhumiwa si Ofisa wa Usalama wa Taifa bali amekuwa akijifanya ofisa wa taasisi hiyo kwa lengo la kujipatia kipato na rushwa ya ngono na kwamba atafikishwa mahakamani baada ya upelelezi kukamilika.  <topic>: KITAIFA 